Trelis/gawiki huggingface dataset:
Síol. Is éard is síol ann ná ubhóirín aibí toirchithe an phlanda, a chuimsíonn an suth is ciste bia chun an síolphlanda a chothú le linn an ghinidithe, taobh istigh de chumhdach cosanta a dtugtar "an síolchóta" air. 
Sna gimnispeirmeacha ,luíonn na síolta nochta ar chrotail an chóin. I bplandaí bláfara, bíonn na síolta cosanta taobh istigh den ubhagán. 
Bíonn cuid de na síolta an-mhór (mar shampla, an cnó cócó) agus ní tháirgtear ach líon beag díobh. Cuid eile acu, is bídeach iad agus táirgtear iad in uimhreacha ábhalmhóra (mar shampla, an magairlín). 
Soláthraíonn an síol modhanna scaipthe, le cabhair an toraidh, agus i bplandaí ilbhliantúla, modhanna chun séasúir gharbha a sheasamh. 
Ginidíonn cuid de na síolta go díreach tar éis a scaipthe, ach luíonn cuid eile acu ar scor go dtarlaíonn cúinsí ar leith, teocht íseal nó déine ard solais, mar shampla.
Siolta. Comhbhailiúchán de pháirteagail mhíne mianraí a tháirgtear trí chnaí is síonchaitheamh carraige, le toisí 0.0625-0.002 mm, raon méide atá idirmheánach idir cré is gaineamh. Leagtar fosuithe siolta ag uisce, agus is féidir go gcomhdhlúthóidh sé chun carraig dríodair, cloch siolta, a dhéanamh.
Sioma. An chuid is íochtaraí de screamh an Domhain atá lán de shilice is maignéis, faoi bhun an tséil (an ciseal uachtarach den screamh atá suntasach thar na hilchríocha) agus a dhéanann an chuid is mó den screamh faoi na haigéin (mar a mbíonn an sial tanaí).
Siombail. Comhartha a sheasann do rud eile, de réir comhghnáis, an chiall sin ar leith leis i measc an phobail a thuigeann is a ghlacann leis an gcomhghnás. 
Mar shampla, úsáid an datha dubh nó bán mar chomhartha dobhróin. 
I gcás siombailí eolaíochta sa cheimic is eile, glactar leo beagnach ar fud an Domhain mar chomharthaí fosaithe cinnte. 
I réimsí eile ní mar sin a bhíonn, agus is féidir bríonna éagsúla a bhaint as siombail ar bith. Go minic bíonn sé seo bunúsach, mar shampla, sa litríocht.
Scannánaíocht.
Sa scannánaíocht is éard atá i gceist le siombail ná rud a bheith in úsáid chun coincheap a chur in iúl, mar shampla rós dearg a bheith ag seasamh don fhíorghrá.
Siombóis. Téarma ginearálta do dhá orgánach dhifriúla ag maireachtáil le chéile i gcumann comharthacaíochta. De ghnáth cuimsíonn sí raon gaolta eatarthu, ina measc seadánachas, frithpháirteachas is eile. 
Más dhá orgánach dhifriúla ag maireachtáil le chéile, amháin laistigh den cheann eile, insiombóis is ainim di.
Siomptóim éirí as. Baineann Siomptóim éirí as (nó Drug Withdrawal) do dhuine andúileach nuair nach mbíonn an t-ábhar a bhfuil sé tugtha dó ar fáil aige. 
Ina measc bíonn masmas, urlacan, crampaí goile, imní, ruaigeanna anbhá, pamparnaí, tinnis cinn, mearaí, allas, creathanna, fiú trithí. 
Chun na siomptóim seo a sheachaint, úsáidtear drugaí nach bhfuil chomh láidir leis na drugaí a bhfuil sé tugtha dóibh, le riachtanais na colainne a shásamh. De réir a chéile laghdaítear dáileog na ndrugaí seo, agus faoi dheireadh, tarraingítear siar go hiomlán iad. 
Chun go n-éireoidh leis an bpróiseas seo, ní mór go mbeidh an t-andúileach toilteanach spreagtha tacaithe, agus go leanfaidh sé leis go buan.
Sionapsa. An comhchumar ina bhfuil bearna fhíorthanaí, idir dhá chill néarógacha (néaróin) nó idir néarón is cill mhatánach. Tarchuirtear comharthaí trasna na bearna seo ó chill go cill. Tugtar "néaratharchuradóirí" ar na ceimiceáin a fheidhmíonn chun na comharthaí seo a iompar. 
Tá 1,000-10,000 sionapsa ag gnáthnéarón amháin in inchinn an duine le néaróin eile, agus meastar mar sin go bhfuil oiread agus 10 milliún milliún (1013) sionapsa san inchinn, rud a chruthaíonn gur iontach é cumas na hinchinne chun eolas a stóráil is a phróiseáil. Meastar gur féidir eolas a phacáil timpeall 10,000 oiread níos dlúithe san inchinn ná i gcuimhne ríomhaire.
Sioncbhíog. I bhfísphictiúir reatha, comharthaí nasctha le ráta frámaí an cheamara, a thaifeadtar ar fhuaimthéip mhaighnéadach scoite le hoiriúnú níos déanaí leis an bpictiúr. I gcomhartha teilifíse bíonn sioncbhíoga ag deireadh gach líne is réimse chun go bhfeidhmeoidh na trealaimh tarchuir, taifeadta is glactha i gceart agus in am.
Siocdhingeadh. Is éard atá i gceist le siocdhingeadh nó sioc-chaitheamh (frost weathering i mBéarla) ná saghas síonchaitheamh meicniúil. Is gníomhaí síonchaithimh mheicniúil é an sioc, a bhriseann síos carraigeacha.
Siondróm an tolláin charpaigh. Laige san ordóg is an lámh, le heanglach nó griofadach san ordóg is na méara cóngaracha é Siondróm an tolláin charpaigh. Tarlaíonn sé mar thoradh ar chomhbhrú ar an néaróg mheánach a thugann seirbhís don chraiceann sa réigiún sin is í ag dul trí chrios fíochán a ghabhann mórthimpeall an rosta (an tollán carpach). Is dolúbtha an tollán carpach, agus cuireann sé brú ar an néaróg mheánach má atann fíocháin istigh ann. Is féidir go dtarlóidh a leithéid le húsáid athchleachtach an rosta i gclóscríobh, tiomáint gluaisteáin is spóirt áirithe, agus bíonn baint aige le riochtaí áirithe cosúil le toircheas, an sos míostraithe, airtríteas réamatóideach, diaibéiteas is hipirtheannas. Is sampla é de ghortú athstraidhneála, cosúil le huillinn leadóige. Is féidir go maolófar ar na siomptóim trí scíth a ghlacadh nó cléithín ar an rosta, ach uaireanta is gá obráid ar an rosta chun an brú ar an néaróg a scaoileadh.
Siondróm Bás Tobann Naíonán. Bás naíonáin gan choinne, nach féidir aon chúis leis a aimsiú trí scrúdú cliniciúil nó iarbháis é Siondróm Bás Tobann Naíonán nó bás cliabháin ("SIDS" i mBéarla). De réir cineáil, cuirtear an leanbh sláintiúil chun leapan mar is gnáth sa tráthnóna agus faightear marbh é i lár na hoíche nó ar maidin. Is féidir go mbeidh cúiseanna éagsúla leis, ach is meabhraitheach iad den chuid is mó. I measc na gcúiseanna seo, tá stopadh an análaithe (aipnia codlata) de thoradh eatramh fada riospráide neamhrialta, freagairt iomarcach néarógach ar shú ábhair ó chonair an díleá isteach sa bhfeadán riospráide, bac na n-aerbhealaí de thoradh dúnadh na struchtúr faoi bhun na farainge, so-ghontacht mhéadaithe do thocsainí na mbaictéir riospráide a bhíonn caoin de ghnáth, ábhair dhochracha i láthair sa tocht, nó suaitheadh an rialú teochta sa cholainn i dtimpeallacht fhuar nó leis an iomarca córacha leapa. Tá tarlú na tragóide seo laghdaithe ó dheireadh an 20ú céad, ó tosaíodh ag comhairliú do thuismitheoirí leanaí a chur a chodladh ar a ndroim nó a dtaobh, seachas ar a ngoile.
Gaistreintreolaíocht. Is éard is Gaistreintreolaíocht ann ná réimse leighis. Is iad na galair a théann i bhfeidhm ar an gconair ghaistreintreolaíoch, lena n-áirítear na horgáin ón mbéal go dtí an anas, feadh chonair an bhia, fócas na speisialtachta seo.
Siondróm cnámh briosc. Galar dúchasach creatlaigh ina dtarlaíonn foirmiú easnamhach na gcnámh is na bhfíocháin tacaíochta ionas go mbíonn an creatlach an-bhriosc sobhriste. Má bhíonn an neamhord an-dian, is féidir go bhfulaingeoidh naíonán an iliomad bristí diana cnáimhe is go bhfaighidh bás ina leanbh. Muna mbíonn sé ródhian, is féidir go mairfidh sé go mbeidh sé fásta ach go bhfulaingeoidh briseadh cnáimhe ó am go chéile, sna géaga íochtaracha go háirithe. Uaireanta, tarlaíonn crandú is dathú gorm ar scléaraí na súl do na páistí seo.
Siondróm forubhsceite. Riocht a tharlaíonn uaireanta nuair a fhaigheann mná neamhthorthúla an hormón gónadatrófach daonna agus/nó an druga sintéisithe clómaiféin chun an t-ubhsceitheadh a spreagadh. Is amhlaidh a sceitear cuid mhaith úbhán ag an am céanna, agus nuair a thoirchítear iad tarlaíonn breitheanna iomadúla dá thoradh.
Siondróm iarpholaimiailítis. Deacrachtaí ar leith a bhíonn ag daoine a tháinig slán ón bpolaimiailíteas na blianta ó shin. Bíonn gá ag cuid acu le cathaoir rotha nó aerálóir, agus pianta i matáin is ailt, níos measa ná ag gnáthaostach. Baint éigin aige leis an ualach breise a cuireadh le blianta ar na néaróin i gcorda an dromlaigh a tháinig slán ón víreas, ach b'fhéidir le dochar éigin atá déanta dá struchtúir is a bhfeidhmithe laghdaithe.
Siondróm neifreotach. Siondróm cliniciúil a tharlaíonn de bharr cailliúint ainsealach plasmaphróitéiní sa bhfual, agus mar thoradh, titim ina dtiúchan sa bhfuil is éidéime ghinearálta. Tárlaíonn sé mar aimhréidh ar neifríteas glomarúlach.
Siondróm putóige greannaithí. Riocht coiteann ina mbíonn míchompord sa bholg is athrú i gcleachtadh na n-inní is ea siondróm putóige greannaithí. Ní dona é, ach bíonn méadú éigin ar ghluaiseacht na n-inní mar bhun leis. 
Uaireanta bíonn iarmhairt shíceolaíoch i gceist, agus géaraítear é le strus mothúcháin. Feabhsaíonn athruithe sa chothú, cosúil le méadú i snáithíní cothaithe, is laghdú san imní, an cás.
Tá trí fochineáil de SPG ann; SPG le buinneach(SPG-B), SPG le hiatacht(SPG-I) agus SPG ailtéirneach ina mbíonn an dá siontóim le feiceáil(SPG-A). Is iomaí riocht le dealramh cosúil le SPG, ina measc an galar céiliach, mí-ionsú fruchtóis, ionfhabhtuithe seadánaigh mar shampla an ghiairdiáis, mí-ionsú na n-aigéad domlais, iatacht ainsealach fheidhmiúil, buinneach ainsealach fheidhmiúil, imfhás baictéarach sa stéig bheag agus pian ainsealach abdómanach.  Is minic a thagann tús siomptóim SPG tar éis ionfhabhtaithe(SPG-PI). 
Cé nach mbíonn aon leigheas amháin ar an SBG, bíonn leighis dhifriúla ann a chuidíonn leis na siontóim a bhaineann leis a laghdú, ina measc: athruithe cothaithe, cógais agus cabhair shíceolaíoch. Bíonn tábhacht ar leith ag baint le hoideachas an othair agus le gaol maith idir an dochtúir agus an othar chomh maith .
Siondróm suaite thocsainigh. Tnáitheadh tobann le turraing agus ísliú brú na fola, a tharlaíonn de thoradh ar shaoradh tocsainí in imshruthú na fola de bharr ionfhabhtaithe le stafalacocas. Is annamh a tharlaíonn sé, ach baineann le húsáid stuipéad fíorionsúiteach ag mná, agus tosaíonn an t-ionfhabhtú sa bhfaighin.
Siondróm/teannas réamh-mhíosta. Riocht ina dtarlaíonn siomptóim éagsúla i leith míostraithe a chuireann isteach ar an ngnáthbheatha. Leanann sé ar feadh tréimhsí éagsúla freisin, agus bíonn gnéithe fisiciúla (mar shampla, ceangailteacht, pian sa bholg, plúchadh, codladh suaite) is meabhracha (mar shampla, lasántacht, marbhántacht, dúlagar) leis. Ní thosaíonn sé ag tús an chaithreachais. Ní fios cén fáth a dtarlaíonn sé, ach meastar go dtagann fachtóirí bitheolaíocha, sóisialta is síceolaíocha san áireamh. Úsáidtear síciteiripe, hormóin próigeistéaróin agus drugaí fualbhrostacha chun na siomptóim a mhaolú.
Sionfóinéid. Píosa ceoil siansach, de ghnáth le cuid mhaith gluaiseachtaí ar scála siansa níos lú ná sin, do ghrúpa is lú ná ceolfhoireann iomlán. Sampla an-choitianta is ea Sinfonietta le Janáček (1926). Úsáidtear an téarma freisin do cheolfhoireann aireagail, cosúil le Sionfóinéid Londan a bunaíodh i 1968.
Sionnach mara.  
Is éard is sionnach mara ann ná liamhán mór an-oirirc a mhaireann gar do dhromchla na farraige, forleathan i bhfarraigí trópaiceacha is measartha. Aithnítear go héasca é as an maothán an-fhada uachtarach ar a eireaball, a fhéadfaidh a bheith leath chomh fada arís lena cholainn. Baineann sé feidhm as an maothán seo chun báirí iasc a locadh trí dhromchla an uisce a ghreadadh. A cholainn suas le 6 m ar fhad.
Cuimsíonn na sionnaigh mhara fine tacsanomaíochta darb ainm Alopiidae, ina bhfuil géineas amháin ("Alopias"), agus trí speiceas bheo:
Tagann ainm na fine agus ainm an ghéinis ón fhocal Gréigise ἀλώπηξ a chiallaíonn “sionnach”.
Sionóibhíteas. Tugtar sionóibhíteas ar athlasadh na scannán sionóibhiach, a imchlúdaíonn na teannáin agus a chlúdaíonn dromchlaí taobh istigh is mórtimpeall ar na hailt. Tarlaíonn sé mar thoradh ar ghortú diansheasmhach (mar shampla, i spóirt), nó athlasadh baictéarach nó imdhíonach nuair a tharlaíonn i bhfoirm airtrítis.
Sionrac. Ábhar saorga ceirmeach a úsáidtear chun dramhaíl radaighníomhach ardleibhéil a stóráil ann. Measctar an dramhaíl le hocsaídí miotalacha i bhfoirm púdair, agus déantar an t-ábhar ceirmeach as sin trí théamh faoi bhrú. Díláithríonn na hadaimh radaighníomhacha sa dramhaíl cuid de na hadaimh óstacha, agus nasctar iad go ceimiceach i struchtúr an tsionraic mar a bheadh in ábhar ceirmeach nádúrtha. Tá sé i gceist sionrac a úsáid in ionad gloine mar mheán stórála fadtréimhsí.
Siorcón. Sileacáit siorcóiniam, ZrSiO4, mianra a fhaightear ina chodanna beaga i gcuid mhaith carraigeacha. An-chrua, a chomhéifeacht athraonta ard. In úsáid mar sheoid. An phríomhfhoinse siorcóiniam dá bhfuil ann.
Siorú. Gabharantalóp atá dúchasach d'ardchlár ard na Tibéide is na Síne is ea an siorú. Scothbhándearg donn éadrom, an tsrón ata ag a barr. Aghaidh dhubh ar an bhfireannach is adharca fada caola colgdíreacha, ag fás amach ó chéile i dtreo an bhairr. An baineannach gan adharca.
Siosta. Carraig mheiteamorfach réigiúnda le comhdhéanamh sainiúil duillithe, mar thoradh ar ailíniú is leithscaradh cisil mhianracha míoca.
Siotar. Is éard is siotar ann ná gléas ceoil ar bhosca, le 5 shreang le cipíní méire agus timpeall 30 sreang gan iad (Béarla: "zither"). Stopann méara clé an tseinnteora na sreanga le cipíni, agus baineann figín ar a ordóg dheas iad. Baineann na méara deasa na sreanga oscailte eile. Tugtar an t-ainm céanna ar raon gléasanna le hiompróir sreang, uaireanta le hathshonadóir is uaireanta gan é. In úsáid sa tSín ón 13ú céad, agus i bpobail Alpacha.
Siotár. Liút mór Indiach le hathshonadóir guird is muineál fada atá crinnte ar a fhad. Thosaigh sé sa Pheirs sa Mheánaois. Bíonn an gléas nua-aoiseach, a úsáidtear i gceol clasaiceach na hIndia, timpeall 1.22 m ar fhad, de ghnáth le 7 sreang a bhaintear le figín. Bíonn timpeall 12 shreang chomhbhraiteacha air, agus critheann siad go saor nuair a fhuaimnítear na príomhshreanga.
Siotaran. Téaduirlis pioctha an-ársa is ea siotaran, coitianta sa 16ú-17ú céad. Cosúil le liút, ach le corp piorrachruthach níos lú, a chúl leata nó rud beag dronnach, agus 4-6 shraith téad a sheinntí le figín.
Siotaróiné. Is é is siotaróiné nó teorbó ann ná liút le muineál fada, a d'úsáidtí sa 16ú–17ú céad chun amhránaíocht a thionlacan. Bhíodh 6 phéire snáithe caoláin nó sreang miotail rite thar mhéarchlár le cipíní méire, agus 8 ndordsreang nach raibh stoptha is a rinne nóta amháin. Is féidir go mbeidh sé suas le 190 cm ar fhad.
Sireacó. Gaoth cosúil leis an Khamsin go bunúsach, a shéideann ó ghaineamhlach an tSahára. Agus í ag trasnú na Meánmhara, bailíonn sí fliuchras agus sroicheann deisceart na hEorpa mar ghaoth the thais mharbhánta.
Siréineach. Téarma a úsáidtear d'aon bhall den ord "Sirenia" (an bhó mhara is an dugang). Bhíodh an rosualt is an dobhareach luaite san ord seo.
Siring. Orgán a dhéanann an guth sna héin, cosúil leis an laraing sa mhamach. Suite sa phíobán garbh, mar a roinneann sé ina dhá phíobán. Tá scannáin chreathacha ann, cochall aisfhuaimnithe (an tiompán), agus matáin áirithe. Baintear feidhm as struchtúr is suíomh na siringe chun éin a rangú ina ngrúpaí gaolmhara.
Sisige. Riocht réalteolaíochta í an tsisige (ó Ghréigis: σύζυγος / "sýzygos", “cuingrithe dá chéile”) ina bhfuil an Ghrian, an Domhan is an Ghealach nó pláinéad éigin ailínithe. Seans maith go dtarlóidh uruithe más í an Ghealach atá i gceist.
Sisiúb. Tom duillsilteach a fhásann go hairde 9 m, dúchasach d'oirthear na Meánmhara. A ghas i bhfiarláin shainiúla, le spíonta ina bpéirí, ceann amháin díreach is an ceann eile crúcach. Na duilleoga ubhchruthach is na bláthanna buí, na torthaí dubha cosúil le hológa. Saothraítear é i gcomhair na dtorthaí inite seo.
Alfred Sisley. Péintéir is eitseálaí impriseanaíoch a rugadh i bPáras ab ea Alfred Sisley (30 Deireadh Fómhair 1839 – 29 Eanáir 1899). Bhí Sisley ina dhuine ba mhó a raibh tionchar aige ar ealaín nua-aimseartha sa dara leath den 19ú céad. 
Saothar.
Bhain sé leis na hImpriseanaithe agus ghlac páirt ina dtaispeántais. Ghlac Sisley leis na prionsabail ghinearálta a bhain leis an Impriseanachas. Ach ag an am céanna d’fhorbair sé a stíl phearsanta féin.
Níor phéinteáil Sisley ach radhairc tíre, abhantracha an Seine, an Loire is na Tamaise go háirithe.
I measc a shaothar cáiliúil, tá "Rest along the Stream. Edge of the Wood", 1878, i Musée d'Orsay inniu.
Saol.
Bhain Sisley cion céadach as an saol. Bhí cáil air mar "bon vivant" agus banaí.
Tugtha don tobac, tháinig ailse air. D'éag ar 29 Eanáir 1899, in aois 59 bliain dó.
Sisteasóimiáis. Cúis choiteann galair i dtíortha trópaiceacha, mar thoradh ar inmhíolú le ceann de 3 ghné den phúchán schistosoma is ea an tsisteasóimiáis. Treánn na púcháin an craiceann nuair a fholcann an duine in uisce truaillithe. Agus an púchán taobh istigh den cholainn, scaipeann siad in imshruthú na fola, ag cur tús le galair sna scamhóga, an t-ae, an inchinn, is na duáin. I measc na dtorthaí cliniciúla bíonn niúmóine, cliseadh an ae, taomanna, agus cóma. Beireann na púcháin uibheacha sna duáin agus feartar iad sa bhfual. Gorann siad san uisce, agus fásann na larbhaí taobh istigh de sheilidí. Déantar líon na seilidí a laghdú chun an galar a smachtú.
Siúcrós. C12H22O11, an siúcra is iomráití dá bhfuil ann, déshiúicríd ina bhfuil móilín glúcóis nasctha le móilín fruchtóis. Díleáitear sa stéig bheag é chun an méid céanna den dá mhonaishiúicríd, glúcós is fruchtós, a ionsú. Is é siúcrós an siúcra i siúcra boird, siúcra reoáin is siúcra mín, agus faightear ó chána siúcra is biatas siúcra é. Tagann timpeall 17% den fhuinneamh i gcothuithe sa Domhan thiar ó shiúcrós. Glactar leis go forleathan go gclaonann ionghabháil farasbarr siúcra ag páiste chuig cáiréis i bhfiacla agus raimhre.
Siúicrín. C7H5NO3S, solad bán le leáphointe 229 °C. Milseoir saorga le cumas milsithe timpeall 400 oiread chumas milsithe an tsiúcróis. De ghnáth is i bhfoirm a shalann, sóidiam, a úsáidtear é. Measann cuid mhaith daoine go bhfágann sé iarbhlas searbh.
Síveart. Sa radaighníomhaíocht, aonad an SI don dáileog choibhéiseach is cothrom leis an dáileog asúite iolraithe faoin rbe (an éifeachtacht bhitheolaíoch choibhneasta). Úsáidtear an tsiombail Sv dó. De bhrí go gcuireann sé san áireamh cumas radaíochtaí éagsúla chun damáiste bitheolaíochta a dhéanamh tríd an bhfachtóir rbe, úsáidtear an t-aonad seo i dtomhais ar shábháilteacht radaíochta.
Sizewell. Stáisiún núicléach ginte leictreachais in iarthar Shasana. Cuireadh na himoibreoirí, a mhodhnaítear le graifít, ar siúl ar dtús i 1966. Ag an ionad céanna a tógadh an chéad imoibreoir núicléach sa Bhreatain a mhodhnaítear le huisce éadrom faoi bhrú.
Jens Skou. Ceimicí Danmhargach is ea Jens C. Skou a rugadh ar 8 Deireadh Fómhair 1918 i Limveg na Danmhairge. Roinn sé Duais Nobel sa cheimic le Paul Boyer is John Walker i 1997 as a shaothar taighde ar an einsím ianiompartha Na/K-ATPase.
Skylab. Is é atá i gceist le Skylab ná an chéad stáisiún spáis Meiriceánach, a lainseáladh ar fheithicil Satarn V i 1973, bunaithe ar theicneolaíocht is trealamh ó scéim Apollo. Tógadh an tsaotharlann roimh lainseáil taobh istigh d'umar breosla an 3ú staid den Satarn V. Feidhmíodh i bhfithis íseal ar feadh 171 lá é ag 3 fhoireann de thriúr. Chaith an 3ú foireann an tréimhse is faide ar bord (84 lá). Rinne an chéad fhoireann deisiúchán práinne ar an sciath cosanta i gcoinne micridhreigeoideach is teasa a cailleadh sa lainseáil. Rinneadh cuid mhaith turgnamh is braistintí leis, agus nuair a d'fhág an 3ú foireann é fágadh gan tionlacan é. Tháinig sé ar ais san atmaisféar i 1979, agus bhí imní ar fud an Domhain mar gheall ar an mbruscar a thitfeadh uaidh. Níor tharla aon damáiste, áfach, bíodh is go bhfuarthas píosaí móra bruscair amuigh sa bhfásach san Astráil.
Biashlabhra. Is éard is biashlabhra ann ná ord orgánach ar leibhéil leanúnacha ite (leibhéil thrófacha) taobh istigh d'éiceachóras ina malartaítear fuinneamh trí ithe. Tagann fuinneamh isteach sa slabhra bia trí fhótaisintéis i bplandaí glasa (na príomhtháirgeoirí), téann ar aghaidh do na féaritigh (na príomhthomhaltóirí) nuair a itheann siad plandaí, agus ina dhiaidh sin do na feoilitigh (na tomhaltóirí tánaisteacha is treasacha) nuair a sheilgeann is a itheann siad na féaritigh. I ndáiríre, bíonn slabhraí bia comhcheangailte i líonra casta bia. Braitheann an cine daonna ar dhá shlabhra bia, nó scamall bia, chun an fuinneamh is na hábhair is gá i gcomhair na beatha a fháil. Tosaíonn slabhra amháin leis na plandaí is na fiotaplanctóin mara, agus cuimsíonn na hainmhithe a itheann iad sin, na héisc eile a itheann iad sin, agus mar sin de go dtí an duine a itheann éisc. Sa slabhra eile tá na plandaí tíre, na hainmhithe a itheann iad, agus na daoine a itheann iad sin. Is léirithe iad na slabhraí bia ar conas a bhraitheann speicis is gnéithe úile an Domhain ar a chéile. Má chuirtear isteach an iomarca ar ghnéithe ar leith, ní féidir a rá go minic cad é an toradh ar ghnéithe eile. Mar shampla, tá baol is imní ann go gcuirfidh an poll sa chiseal ózóin isteach go trom ar sholáthar na bhfiotaplanctón sa bhfarraige, rud a dhéanfadh dochar do tháirgeadh iasc ar fud an Domhain.
Sláinte na bhfear. Is éard atá i gceist le sláinte na bhfear ná brainse míochaine atá ag teacht chun cinn le blianta anuas chun galair a chuireann isteach ar fhir go príomha a sheachaint is a chóireáil. Tagann cur chun cinn na sláinte i gceist maidir le hailse uiríoch is phrostátach, agus cuidiú le fir stíl beatha shláintiúil le haclaíocht, cothú maith is caitheamh stuama alcóil a bheith acu. 
Tagann seachaint taismí is féinmharuithe, cúis mhór báis d'fhir óga, i gceist, agus cóireáil ar neamhoird fhireanna cosúil le héagumas is cailliúint gruaige.
Sláinte na súl. Go minic is féidir galair áirithe a aithint go luath ó na súile. Mar shampla, athraíonn an diaibéiteas radharc na súl, tobann go leor uaireanta. Uaireanta tosaíonn an meileanóma urchóideach, ailse an-mharfach, taobh thiar den reitine de bharr an iomarca nochta don solas ultraivialait i solas na Gréine. Is féidir an siad seo a aithint go luath, roimh leathadh isteach san inchinn dó, mar bhall dobhráin beag ar an reitine. Is tromchúiseach é an hipirtheannas fola, agus is gá é a choimeád faoi smacht le piollaí ar eagla taom croí nó stróic a fhéadfaidh a bheith marfach. Má bhíonn an galar seo ar dhuine, tarlaíonn athruithe sainiúla ar leith sna fuileadáin sa reitine. Déanann an stróc, an scléaróis ilchodach, leibhéal ard colaistéaróil, ailsí éagsúla, an buíochán a tharlaíonn de bharr dochar don ae, an galar tíoróideach a chuireann isteach ar fhás an duine, an t-airtríteas réamatóideach, is galair eile athruithe inaitheanta sna súile, ionas gur féidir a gcéad chéimeanna a aithint ó iniúchadh na súl.